钦定古今图书集成/历象汇编/岁功典/第022卷 > 元日观上公献寿赋〈同前韵〉 阙名
## 钦定古今图书集成/历象汇编/岁功典/第022卷 > 元日观上公献寿赋〈同前韵〉 阙名

“惟皇御历，播一德之景光，统三正之令日，端大裘于
正位，酌中灵于休吉。元老伏称于丹墀，大夫建祚于
圣术。致君寿日，比华封而祝尧；献酒福廷，与钧天而
合律。于时铜龙启曙，文物斯崇，六英铿铿而迭奏，万
国锵锵而会同。上方端玉珽，俨宸衷，布发生之明命，
畅大化于元功。欲以宣景福于遐迩，同介祉于君公。”
寿献南山，率土愿歌于《周雅》；位登北极，惟仁亦播乎
薰风。既而舞蹈于丹禁之前，再拜奉陶唐之酒。趋云
陛以陈词，向炉烟而稽首。升降济济，将宣纳祜之忱；
俯仰愔愔，大启如天之寿。进退有则，威仪可观。颂百
灵于更始，赞万祀于履端。传喜气而六平以正，布春
令而五教在宽。知我后道化无疆，德风吹万，皇猷大
启，青阳始建。千秋御历，既同傅氏之词；五采缀觞，有
异邯郸之献。庆流华夏，德配乾坤，传呼而珍符毕集，
应时而嘉瑞实繁。所以麟凤来祥于圣泽，日月揭光
于化元。士有观国之光，赓歌大贶；当元正之令节，仰
礼容于仙仗。佩声的皪，大矣三公之仪；瑞气絪缊，邈
乎九天之上。